Yksi rajapyykki terroristijärjestö Isisin vastaisessa taistelussa saavutettiin lauantaina, kun Irak julisti maan vapautetuksi Isisistä.

Konfliktinratkaisujärjestö CMI:n Irak-asiantuntija Hussein al-Taee luonnehtii tilannetta irakilaisjoukkojen maasodan voitoksi. Irakin armeija voitti Isisin saartamalla järjestön monelta suunnalta ja ilmatuen avulla.

– Irakin maaperällä Isis ei enää hallinnoi alueita. Se on myös heikentynyt valtavasti Syyriassa, hän määrittelee.

Al-Taee kuitenkin sanoo, että olisi virhe julistaa Isis kokonaan voitetuksi.

Isis kykenee yhä toimimaan Irakissa maan alta ja verkostojensa kautta. Äärijärjestöllä on vielä yksittäisiä leirejä aavikolla, vaikka se ei enää hallinnoi strategisesti merkittäviä öljylähteitä, kyliä tai teitä.

Irakin armeija kertoo saaneensa haltuun Isisin viimeiset pesäkkeet aavikolla Syyrian rajalla. Yle Uutisgrafiikka

– Järjestön johtohahmot ovat edelleen olemassa ja he ovat aktiivisia. Isisillä on edelleen kytkökset korruption kautta järjestelmiin Irakin sisällä, esimerkiksi sisäministeriön kautta poliiseihin, Al-Taee toteaa.

"Kunniaa kurdeille"

Isisin tiedustelu toimii edelleen Etelä-Irakissa ja maan kurdialueilla. Järjestö kykenee Al-Taeen mukaan edelleen suunnittelemaan iskuja salassa ja uhkaamaan Yhdysvaltain johtamaa liittoumaa.

Isis myös muodostaa uhkan pääkaupunki Bagdadin turvallisuudelle, jonka Al-Taee arvioi viime aikoina parantuneen huomattavasti.

Kurdien peshmerga-sotilaat ovat taistelleet Isisiä vastaan Irakin puolustusvoimien ja turvallisuusjoukkojen ohella. Yhdysvaltain liittouma on tukenut sekä kurdeja että Irakin joukkoja.

– Irakin hallinnon on annettava Isisin voittamisesta kunniaa urheasti taistelleille kurdeille samalla tavoin kuin muillekin osapuolille, Al-Taee sanoo.

Isisistä pelinappula Syyriassa

Isis pitää edelleen hallussaan laajoja alueita Syyriassa. Venäjän tällä viikolla antama lausunto siitä, että sen tehtävä Syyriassa olisi täytetty, on Al-Taeen mukaan politiikkaa.

Isisin asema valtioiden retoriikassa on muuttumassa sitä mukaa, kun äärijärjestöä ajetaan pois sen hallitsemilta maa-alueilta ja se ei ole enää minkään maan merkittävin vihollinen.

CMI:n Irak-asiantuntija Hussein al-Taee. Kalevi Rytkölä / Yle

Isisistä on Al-Taeen mielestä tulossa entistä enemmän poliittinen pelinappula Syyriassa.

– Venäjän lausunto liittyy Syyrian neuvotteluihin ja Venäjän mahdollisuuksiin irtautua Syyrian konfliktista sellaisella tavalla, joka antaa presidentti Vladimir Putinille mahdollisuuden pelata kansainvälistä poliittista peliä Syyrian korteillaan, Al-Taee arvioi.

"Isis palaa juurilleen"

CMI:n asiantuntija sanoo Isisin olevan yhä vaarallinen Euroopassa, Aasiassa ja Pohjois-Afrikassa.

– Isis palaa nyt juurilleen, joilla se oli ennen kuin se alkoi valloittaa alueita. Järjestö on hyvin verrattavissa siihen, mitä se oli vuonna 2010.

Isisin kalifaatin haikailu Irakin ja Syyrian alueille on nyt päättynyt. Al-Taeen mukaan Isis toimii jatkossa entistä enemmän globaalisti.

– Kutsua kalifaattiin ei enää ole, vaan he rohkaisevat ihmisiä tekemään iskuja omilla paikkakunnilla.

Al-Taee toteaa, että Isisin propagandan innoittamia terrori-iskuja maailmalla on yhä vaikeaa ehkäistä.

– Pienestä määrästään huolimatta he haluavat näyttää, että kykenevät kylvämään pelkoa ja muuttamaan yhteiskuntien toimintatapoja, sanoo Al-Taee.

Lisää aiheesta:

Terrorismin trendit: Isis päätekijä Euroopassa, terrorismi pahinta Lähi-Idässä, Aasiassa ja Afrikassa

Aiheesta muualla:

Suomen Kuvalehti (vain tilaajille): Tuhannen ja sadan yön painajainen (siirryt toiseen palveluun)

Aamulehti: Pääministeri julisti sodan äärijärjestö Isisiä vastaan päättyneeksi Irakissa (siirryt toiseen palveluun)

Juttua korjattu klo 17.43: Tarkennettu kohtaa, joka kertoo Isisin merkityksestä Syyriassa.